**Obavijest roditeljima za upis učenika u 1. razred Osnovne škole „Braća Radić“ Koprivnica u školskoj godini 2020./2021.**

Poštovani roditelji,

Služba za školsku medicinu Zavoda za javno zdravstvo Koprivničko-križevačke županije odredila je datume liječničkih pregleda djece te pravila po kojima će se isti odvijati.

U našoj su školi 132 učenika predviđena za liječničke preglede koji će se odvijati od 7. do 22. srpnja 2020. godine. Škola će roditeljima poslati na kućnu adresu pozive za liječnički pregled s točno određenim datumom.

Liječnički pregled djece održat će se u prostorijama Službe za školsku medicinu Zavoda za javno zdravstvo, Trg Tomislava dr. Bardeka 10/10, Koprivnica kod liječnice Jasenke Vuljak-Vulić, dr.medicine, specijalist školske medicine.

Na pregled treba donijeti:

-        poziv za pregled

-        zdravstvenu iskaznicu

-        OIB

-        iskaznicu imunizacije odnosno cjepnu knjižicu (bijela ili plava knjižica u kojoj su zabilježena cjepiva koje je dijete primilo od rođenja do polaska u školu) ili ispis cijepljenja iz pedijatrijskog kartona

-        ispunjen upitnik za roditelje (koji ćete dobiti s pozivom)

-        dodatnu dokumentaciju ukoliko postoji (povijest bolesti u slučaju da dijete ima kronične bolesti ili zdravstvene teškoće, nalazi logopeda i/ili psihologa, Rješenje o tjelesnom oštećenju, mišljenje predškolske ustanove)

VAŽNO: Pri dolasku na pregled potrebno se pridržavati određenih mjera zaštite od zaraze COVID-19. Zbog navedenog molimo sve da se pridržavaju sljedećeg:

-        na pregled s djetetom dolazi samo jedan roditelj i nitko drugi u pratnji

-        doći točno na termin i ne zadržavati se nakon pregleda

-        prije pregleda roditelj će za sebe i dijete ispuniti izjavu da nisu prema svom saznanju bili u  riziku od zaraze koronavirusa

-        nemojte dolaziti na pregled ako dijete ili roditelj u pratnji ima simptome respiratorne bolesti ili povišenu temperaturu nego kontaktirajte telefonom Službu za školsku medicinu radi dogovara za naknadni termin pregleda.

Utvrđivanje psihofizičkog stanja djeteta koje provodi Stručno povjerenstvo škole za sada se neće provoditi zbog aktualne epidemiološke situacije. Upute o načinu i vremenu njihovog mogućeg provođenja škola će objaviti nakon što zaprimi službenu obavijest Ministarstva znanosti i obrazovanja.

Molimo Vas da sve ostale informacije vezane za upis u 1. razred pratite na službenoj web stranici škole.

RAVNATELJ ŠKOLE:

Krešo Grgac, prof.